Uredba Sveta (EGS) št. 1208/81

z dne 28. aprila 1981

o določitvi lestvice Skupnosti za razvrščanje trupov odraslega goveda

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 805/68 z dne 27. junija 1968 o skupni ureditvi trga za goveje in telečje meso [1], kakor je bila nazadnje spremenjena z Aktom o pristopu iz leta 1979,

ob upoštevanju Uredbe Sveta (EGS) št. 1358/80 z dne 5. junija 1980 o določitvi priporočene cene in intervencijske cene za odraslo govedo za tržno leto 1980/81 in uvedbi lestvice Skupnosti za razvrščanje trupov odraslega goveda [2] in zlasti člena 4(1) Uredbe,

ob upoštevanju predloga Komisije,

ker Uredba (EGS) št. 1358/80 določa, da se mora za registracijo cen in za intervencijo v sektorju za goveje in telečje meso uporabljati lestvica Skupnosti za razvrščanje trupov odraslega goveda;

ker je treba razvrščanje izvesti na podlagi mesnatosti in stopnje zamaščenosti; ker kombinacija teh dveh meril omogoča, da se trupi odraslega goveda razdelijo v razrede; ker je treba tako razvrščene trupe označiti;

ker je treba, da se zagotovi enotna uporaba te uredbe v Skupnosti, poskrbeti, da inšpekcijski odbor Skupnosti izvaja preglede na kraju samem;

ker je treba, ob upoštevanju praktičnih problemov, ki so posledica uporabe lestvice Skupnosti za razvrščanje v državah članicah, zagotoviti njeno postopno uporabo,

SPREJEL NASLEDNJO UREDBO:

Člen 1

Ta uredba določa lestvico Skupnosti za razvrščanje trupov odraslega goveda.

Člen 2

1. Za namene te uredbe se uporabljajo naslednje opredelitve:

(a) trup: celo telo zaklane živali, kakor je pripravljeno po izkrvavitvi, odstranitvi notranjih organov in kože, pripravljeno:

- brez glave in brez spodnjih delov nog; glava se loči od trupa pri prvem vratnem vretencu, spodnji deli nog se odrežejo pri skočnem (tarzalnem) ali zapestnem (karpalnem) sklepu,

- brez organov, ki jih vsebujeta prsna in trebušna votlina, z ledvicami, ledvičnim in medeničnim lojem ali brez njih,

- brez spolnih organov s pripadajočim mišičevjem ter pri samicah brez vimena ali maščobe vimen;

(b) klavna polovica: proizvod, pridobljen s simetrično razpolovitvijo trupa iz (a), po sredi vratnih, hrbtnih, ledvenih vretenc in križnice ter po sredi prsnice in pubične simfize.

2. Nadalje se, za določitev tržnih cen, trup pripravi, ne da se odstrani podkožna maščoba:

- brez ledvic, ledvičnega loja ali medeničnega loja,

- brez vezivnega tkiva ali mišičnega dela trebušne prepone,

- brez repa,

- brez hrbtenjače,

- brez skrotalne maščobe,

- brez površinske maščobe na notranji strani stegen,

- brez vratne vene in ob njej ležeče maščobe,

pri čemer mora biti vrat prerezan skladno z veterinarskimi zahtevami.

Vendar pa se državam članicam odobri sprejem drugačne priprave, kadar se ne uporablja ta referenčna priprava.

V takih primerih se po postopku iz člena 27 Uredbe (EGS) št. 805/68 določijo prilagoditve, potrebne za prehod od take priprave do referenčne priprave.

Člen 3

1. Trupi odraslega goveda se razvrščajo v naslednje kategorije:

- trupi nekastriranih mladih samcev, mlajših od 2 let,

- trupi drugih nekastriranih samcev,

- trupi moških kastriranih živali,

- trupi samic, ki so telile,

- trupi drugih samic.

Merila za razlikovanje med kategorijami trupov se določijo po postopku iz člena 27 Uredbe (EGS) št. 805/68.

2. Trupi odraslega goveda se razvrstijo po oceni, glede na:

(a) mesnatost,

(b) zamaščenost,

kot določata Priloga I in Priloga II.

Državam članicam se odobri, da ne upoštevajo razvitost mišic kot dodatno merilo za mesnatost trupov.

Države članice, ki nameravajo uporabiti to pooblastilo, o tem obvestijo Komisijo in druge države članice.

3. Državam članicam se odobri, da vsakega od razredov, predvidenih v prilogah I in II, razdelijo v največ tri podrazrede.

Člen 4

1. Trupi ali klavne polovice se razvrstijo čim prej po zakolu, in sicer v sami klavnici.

2. Razvrščeni trupi ali klavne polovice se označijo.

3. Pred označevanjem živali z žigom se državam članicam odobri, da odstranijo podkožno maščobo s trupov ali klavnih polovic, če to upravičuje zamaščenost.

Pogoji, v katerih se uporablja odstranitev podkožne maščobe, se določijo po postopku iz člena 27 Uredbe (EGS) št. 805/68.

Člen 5

Inšpekcijo na kraju samem izvede inšpekcijski odbor Skupnosti, sestavljen iz strokovnjakov Komisije in strokovnjakov imenovanih s strani držav članic. Ta odbor o opravljenih pregledih poroča Komisiji.

Če je primerno, Komisija stori vse potrebno, da zagotovi, da razvrščanje poteka na enoten način.

Te inšpekcije se izvajajo v imenu Skupnosti, ki nosi stroške postopka.

Podrobna pravila za uporabo tega člena se sprejmejo po postopku iz člena 27 Uredbe (EGS) št. 805/68.

Člen 6

Dodatne določbe, ki natančno določajo definicijo razredov mesnatosti in zamaščenosti, se sprejmejo po postopku iz člena 27 Uredbe (EGS) št. 805/68 pred 30. junijem 1981.

Komisija pred 31. decembrom 1981 Svetu predloži poročilo o težavah, ki nastajajo pri uporabi lestvice Skupnosti v različnih državah članicah, zlasti kar zadeva uporabo določb drugega pododstavka člena 3(2).

Glede na omenjeno poročilo Svet na predlog Komisije pred 31. marcem 1982 določi datum, s katerim se začne izvajati uvedba tržnih cen in uporaba intervencijskih ukrepov na podlagi lestvice Skupnosti.

Preglednice cen se bodo oblikovale na vzporedni osnovi do datuma, ki se uporablja za uvedbo tržnih cen, prvič, skladno s trenutno veljavnimi določbami Skupnosti in nacionalnimi določbami, ter drugič, na podlagi administrativnih metod, ki se oblikujejo postopno skladno z določbami te uredbe.

Člen 7

Ta uredba začne veljati v začetku tržnega leta 1981/82.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 28. aprila 1981

Za Svet

Predsednik

J. de Koning

[1] UL L 148, 28.6.1968, str. 24.

[2] UL L 140, 5.6.1980, str. 4.

--------------------------------------------------

PRILOGA I

MESNATOST

Razvoj profilov trupov, zlasti bistvenih delov (stegno, hrbet, pleče)

Razred mesnatosti | Opis |

E odličen | Profili konveksni do superkonveksni; izjemna razvitost mišic |

U zelo dober | Profili v celoti konveksni; zelo dobra razvitost mišic |

R dober | Profili v celoti ravni; dobra razvitost mišic |

O zadovoljiv | Profili ravni do konkavni; povprečna razvitost mišic |

P slab | Vsi profili konkavni do zelo konkavni; slaba razvitost mišic |

--------------------------------------------------

PRILOGA II

STOPNJA ZAMAŠČENOSTI

Količina maščobe na površini trupa in v prsni votlini

Razred zamaščenosti | Opis |

1 slaba | Brez maščobe ali zelo slaba pokritost trupa z maščobo |

2 zadovoljiva | Neznatna pokritost z maščobo, meso je vidno skoraj povsod |

3 srednja | Meso, razen stegna in pleč, skoraj povsod pokrito z maščobo, manjše maščobne obloge v prsni votlini |

4 močna | Meso prekrito z maščobo, vendar na stegnu in plečetu še delno vidno, nekaj razločnih oblog v prsni votlini |

5 zelo močna | Celoten trup pokrit z maščobo; obilne maščobne obloge v prsni votlini |

--------------------------------------------------